Visserman verdrink by Kalkbaai-haweArgieffoto van die kleurvolle bote in Kalkbaai-hawe (Foto: Paul Gilowey, Cape Town Daily Photo 2012-04-18) ŉ Visserman het Vrydagaand by Kalkbaai-hawe in Kaapstad verdrink. Darren Zimmerman, Simonstad-stasiebevelvoerder van die Nasionale Seereddingsinstituut (NSRI) het gesê reaksiespanne is omstreeks 20:00 na die hawe ontbied. “Die visserman, in sy 40’s, wat op die vissersboot Dicky Rose gewoon en gewerk het, het van die boot af in die water geval waar dit by Kalkbaai-hawe vasgemeer is,” het Zimmerman gesê. Die bemanning van ŉ ander vissersboot, die Taj Mahal, het later sy liggaam in die water sien dryf. Hulle het sy liggaam uit die water gehaal en alarm gemaak. “Paramedici het met hul aankoms by die toneel dadelik met KPR begin, maar alle pogings was tevergeefs. Hy is op die toneel dood verklaar.” Die polisie doen ŉ geregtelike doodsondersoek.